Lietuvos Respublikos Seimo Pirmininkei 2015 m. gegužės 14 d. Vilnius

p. Loretai Graužinienei

ir

Lietuvos banko valdybai

DĖL IŠIMTŲ IŠ APYVARTOS LITŲ IR CENTŲ NENAIKINIMO

Lietuvos bankas, remdamasis 2014-07-23 d. įsigaliojusio LR euro įvedimo Lietuvos Respublikoje įstatymo 6 straipsnio 2 dalimi ir 2014-08-05 Lietuvos banko valdybos nutarimu Nr.03-137 „Dėl litų banknotų ir litų bei centų monetų naikinimo“, nuo 2014 m. spalio mėnesio pradėjo naikinti Lietuvos Respublikos nacionalinę valiutą. Iki 2015 m. balandžio 1 d. jau sunaikinta 68 proc. (144 mln. vnt.) išimtų iš apyvartos ir atsargų fonduose buvusių banknotų, 23 proc. (84 mln. vnt.) monetų.

Šių veiksmų nepagrįstumą Jums išdėstėme 2015 m. kovo 23 d. signatarų V. Baldišio, E. Grakausko, E. Klumbio ir Z. Vaišvilos prašyme „Dėl Lietuvos dalyvavimo euro zonoje“, tačiau iki šiol negavome nei Seimo, nei Respublikos Prezidentės, nei Vyriausybės, nei Lietuvos banko atsakymo, kuriuo šis mūsų prašymas dalyje dėl Lietuvos nacionalinės valiutos nenaikinimo būtų tenkintas ar būtų motyvuotai atsisakyta tai daryti.

Euro zona atsidūrė labai rimtoje krizėje, tai viešai patvirtino ir Europos Komisijos vadovas Ž. K. Junkersas. Dėl šių priežasčių ir siekiant ginti Lietuvos Respublikos nacionalinius interesus bei užtikrinti mūsų valstybės monetarinės politikos funkcionavimą ir mūsų piliečių interesų apsaugą, prašome:

1. Seimo Pirmininkę – skubos tvarka inicijuoti Seime įstatymo dėl LR euro įvedimo Lietuvos Respublikoje įstatymo 6 straipsnio 2 dalies pripažinimo netekusia galios.
2. Lietuvos banko valdybą – skubos tvarka pripažinti netekusiu galios 2014-08-05 Lietuvos banko valdybos nutarimą Nr.03-137 „Dėl litų banknotų ir litų bei centų monetų naikinimo“ bei sustabdyti Lietuvos nacionalinės valiutos banknotų ir monetų naikinimą.

Lietuvos Nepriklausomybės Akto signatarai:

Vilius Baldišis Eimantas Grakauskas Egidijus Klumbys Zigmas Vaišvila